text: Farlig flugtfange er stadig fri
  02 september 2015 kl. 12.59
  Den farlige fange, der d. 15. august flygtede fra den lukkede psykiatriske afdeling i Vejle, er stadig ikke fundet. Intet nyt i sagen, oplyser politiet.
  Sydøstjyllands Politi har stadig ikke fundet den 31-årige Ziad Mohamed El Kassem, der flygtede fra Psykiatrisk Afdeling i Vejle d. 15. august.
  - Der er intet nyt i sagen, siger kommunikationschef ved Sydøstjyllands Politi, Ulla Kaspersen onsdag til TV SYD.
  Politiet efterlyser derfor stadig manden, der er 180 - 185 cm. høj, almindelig af bygning, har mørkt kortklippet hår, og tatoveringer på krop og arme.
  Hvis man ved, hvor Ziad Mohamed El Kassem opholder sig, eller har nyt i sagen, skal man kontakte politiet. Politiet anbefaler fortsat, at man ikke selv kontakter El Kassem, der beskrives som farlig og psykisk uligevægtig.
  